Politiet har gjort et kjempebeslag av ulovlige våpen etter en skyteepisode i Skien.

Telemarksavisa: Det var under ransaking og etterforsking av en ulovlig skyteepisode i Luksefjell tidligere i sommer, at politiet kom over det enorme våpenpartiet hjemme hos de siktede. Fire menn fra forskjellige deler av Telemark er pågrepet og siktet i saken.

- Hittil har vi tatt beslag i 130 våpen, sier etterforskningsleder Tor Skjellaug ved Grenland politistasjon.

Våpenbeslaget skal være ett av de største i Norge gjennom tidene, og Politiets sikkerhetstjeneste (PST) er koblet inn i saken. Grenlandspolitiet har også fått hjelp av forsvaret og politiets bombegruppe under ransaking og etterforskningen.

80 ulovlige våpen

80 av de beslaglagte våpnene blir ansett som ulovlige. Brorparten av disse skal ifølge politiet ikke være registrert i det norske våpenregisteret, eller registrert på andre personer eller firmaer.

Ett av våpnene i beslaget er et AG3-gevær som er meldt stjålet fra forsvaret.

De resterende 50 våpnene var lovlig registrert på to av de siktede.

Full auto

Politiaksjonen tidligere i sommer ble utløst etter en melding om skyting med helautomatiske våpen på den avsidesliggende skytebanen Nedre Blesa i Luksefjell. Slike våpen er ulovlig å eie eller bruke for sivile i Norge.

- Noen få våpen i beslaget består av ett- og tohåndsvåpen fra andre verdenskrig, resten er av beslaget er i stor del moderne våpen, både ett og tohånds, sier Skjellaug.

I all vesentlighet skal dette dreie seg om såkalte AR15-rifler som er en sivil utgave av automatgeværet M16 som brukes blant annet av det amerikanske forsvaret. Beslaget består også av russiske AK-47 Kalashnikov rifler og maskinpistoler, som ble funnet i bilen mennene kjørte i da de ble stoppet av politiet på vei fra skytebanen.

- De aller fleste våpnene varv funksjonsdyktige, og det ble brukt automatvåpen på skytebanen og vi har også tatt beslag i slike under ransaking hjemme hos dem sier Skjellaug.

Etterforskerne vet så langt ikke om disse var automatvåpen opprinnelig, eller om de har blitt bygget om til dette i Norge.

- Det kan vi ikke si noe sikkert om, i og med at disse ikke er lovlig registrert vet vi ikke om de har kommet til Norge som halvauto eller automat, sier Skjellaug.

Politiet vil ikke si noe om hvordan de mener de siktede har fått tak i våpnene.

- Vi har teorier, men ingen forklaringer, sier han.

Hvor kommer våpnene fra?

Mennene er siktet for ulovlig skyting og ulovlig erverv og oppbevaring av våpen.

- De har forklart seg for politiet og tre av de som ble pågrepet erkjenner den ulovlige skytingen, og ulovlig oppbevaring og erverv av våpnene, sier Skjellaug.

Utover dette har ikke politiet noen formening om hva som var tanken bak å samle opp så mange våpen. Det ble også funnet granater og dynamitt hjemme hos en av de siktede. Granatene skal derimot ikke ha vært skarpe.

- De har ikke sagt noen som hjelper oss så mye videre, dette er folk som er veldig våpeninteresserte og som tidligere har vært aktive skyttere, sier etterforskeren.

Forsvaret og våpenbransjen

Flere av de siktede telemarkingene har bakgrunn fra forsvaret. En har også bakgrunn fra våpenbransjen som børsemaker.

Da TA var utenfor boligen under ransakingen til en av dem som er pågrepet i saken , kunne man se en rekke gjenstander som kan knyttes til forsvaret, deriblant ammunisjonsbelter med mitraljøseammunisjon og ammunisjonskasser. Politiet har siden mennene ble pågrepet gjort tekniske undersøkelser flere steder i fylket, blant annet ved skytebanen Nedre Blesa og flere boliger i Midt-Telemark.

Politiet anser seg som ferdig med etterforskningen, men det kan bli en utvidelse av siktelsene. Det vurderes nå hva som skal skje videre med våpenbeslaget.

Da TA var utenfor boligen under ransakingen til en av dem som er pågrepet i saken , kunne man se en rekke gjenstander som kan knyttes til forsvaret, deriblant ammunisjonsbelter med mitraljøseammunisjon og ammunisjonskasser. Politiet har siden mennene ble pågrepet gjort tekniske undersøkelser flere steder i fylket, blant annet ved skytebanen Nedre Blesa og flere boliger i Midt-Telemark. Foto: BJØRNAR HAGEN VIKA

Les flere saker fra Telemarksavisa her.